Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалба изјавена од В.Ј.од Велес, поднесена против Централен регистар на Република Северна Македонија, по предметот Барање за пристап до информации од јавен карактер, на 27.06.2023 година го донесе следното

 **Р Е Ш Е Н И Е**

1. Жалбата изјавена од В.Ј. од Велес, поднесена против Централен регистар на Република Северна Македонија, заведена во Агенцијата под бр.08-248 на 15.06.2023 година, по предметот Барање за пристап до информации од јавен карактер, СЕ ОДБИВА како неоснована.

**О Б Р А З Л О Ж Е Н И Е**

В.Ј. од Велес на 12.05.2023 година до Централниот регистар на Република Северна Македонија поднела допис насловен „Барање за пристап до информации од јавен карактер“, со кој од Централниот регистар побарала да и се овозможи увид во следните информации:

„Увид во списите за регистрација на Заедница на станари во зграда „Пелагонка“ ул. „Оливер Китановски“ бр.14/12 Велес (поранешна Ул.„Прва Комуна“). Да се состави Записник по чл.72 од ЗОУП – еден примерок за мене“.

Постапувајќи по наведениот допис, согласно своите законски надлежности, Централиот регистар на Република Северна Македонија, на Барателката и го овозможил увидот во бараните документи, а за извршената услуга и наплатил 752,оо денари, според Тарифникот бр.0201-5/28 од 06.07.2022 година, донесен врз основа на член 18-а став 1 од Законот за Централен регистар.

Незадоволна од постапувањето на Централниот регистар, В.Ј. од Велес на 29.05.2023 година до Централниот регистар поднела „Повторно барање“ бр.08-222/3, како и „Дополнение на Повторното барање“ бр.08-222/4 од 30.05.2023 година, во кои наведува дека „Табеларниот преглед за составување на записники не е подобен за моето барање...“, односно „...категорично го отфрлам записникот од 26.05.2023 година како реализација на моето барање по слободен пристап...“.

Постапувајќи по наведените барања, Централниот регистар на Барателката и доставил Известување бр.08-667/5 од 07.06.2023 година во кое, покрај другото, и се појаснува дека „...услугата која се бара претставува услуга за која постапката се води согласно материјалните закони и согласно утврдената Тарифа на Централниот регистар на Република Северна Македонија, а не согласно Законот за слободен пристап до информации од јавен карактер“.

Незадоволна и од добиеното Известување, на 15.06.2023 година Барателката поднесе Жалба до Агенцијата за заштита на правото на слободен пристап до информациите од јавен карактер, заведена во архивата на Агенцијата под бр.08-248. Во Жалбата е наведено дека Имателот на информации „...сеуште нема постапено по моето барање за слободен пристап до информации од јавен карактер...и да состави ЗАПИСНИК според член 72 од ЗОУП...ми понудија однапред изготвен записник во табеларен преглед и без да се назначи дека се однесува по барање за слободен пристап, што значи се постапувало како по обично барање...“.

Агенција, со електронски допис од 16.06.2023 година, ја препрати Жалбата до Центарлниот регистар на Република Северна Македонија и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето на Агенцијата, Централниот регистар на Република Северна Македонија на 22.06.2023 година електронски, а потоа на 23.06.2023 година преку поштенска пратка до Агенцијата достави Одговор на жалба бр.08-667/7 од 21.06.2023 година во кој, меѓу другото наведува дека „...Централниот регистар достави Известување со кое се информира Барателот дека списите во кои се бара увид се дел од базите на податоци на Централниот регистар (регистри) кои се прибираат и се обработуваат т.е. нивните цели за обработка се исклучиво за законски и договорни обврска утврдени со закон и истите содржат податоци/информации кои се внесуваат во основните регистри согласно Законот за Централен регистар, кој како lex specialis закон Централниот регистар е должен да го применува во своето работење. Во Законот за Централен регистар, во член 18-а, меѓу другото, регулирано е дека за извршените услуги од делокругот на својата работа...наплаќа соодветен надомест кој се утврдува со Тарифа на Централниот регистар...како предуслов за добивање на бараната услуга, потребно е да се изврши уплата согласно Тарифата...објавена на нашата веб страна...“.

По разгледувањето на Жалбата и сите списи во врска со предметот, Агенцијата констатира дека во конкретниот случај Барателот на информации до Имателот на информации доставил допис насловен „Барање за пристап до информации од јавен карактер“, а всушност наместо информации од јавен карактер од Имателот побарал информации кои претставуваат базична дејност во работењето на Имателот, од која се самофинансира, односно за чие давање на корисниците наплатува соодветна сума пари согласно Тарифник заснован врз Закон.

Агенцијата смета дека Барателот на информации свесно, сакајќи да избегне плаќање за добиените информации согласно законски донесен Тарифник, поднел барање согласно Законот за слободен пристап до информации од јавен карактер, очекувајќи по истото да се постапи во рамки на владините одлуки од 2006 и 2017 година, кои предвидуваат минимален надомест за материјални трошоци во случај на барања за пристап до информации од јавен карактер. Во тој контекст барателот неосновано очекувал да се примени и член 28 став 1 од Законот за слободен пристап до информации од јавен карактер, во кој е наведено дека „увидот во бараната информација е бесплатен“.

Агенцијата утврди дека во случајов Централниот регистар на Република Северна Македонија, утврдувајќи дека бараните информации претставуваат податоци кои се дел од Регистрите на Централниот регистар и истите треба да се наплатат согласно соодвениот надоместок утврден со Тарифата на Централниот регистар бил должен, согласно закон, пред да му ги достави на Барателот бараните информации на начин и во форма наведени во Барањето, да побара од Барателот да изврши уплата според утврдената Тарифа согласно закон.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**